**BOSNA I HERCEGOVINA**

**FEDERACIJA BOSNE I HERCEGOVINE**

**VLADA**

**PRIJEDLOG**

**Z A K O N**

**O GRADU ČAPLJINA**

**Sarajevo, juli 2018. godine**

**PRIJEDLOG**

**ZA DONOŠENJE ZAKONA PO SKRAĆENOM POSTUPKU**

Kako se radi o Zakonu koji nije složen i obiman predlažemo da se isti u skladu sa članom 172. Poslovnika Predstavničkog doma Parlamenta Federacije Bosne i Hercegovine ("Službene novine Federacije BiH", br. 69/07 i 2/08) i članom 164. Poslovnika Doma naroda Parlamenta Federacije Bosne i Hercegovine ("Službene novine Federacije BiH", br. 27/03 i 21/09), razmatra po ***skraćenom postupku***.

**ZAKON**

**O GRADU ČAPLJINA**

**Član 1.**

**Predmet Zakona**

U skladu sa uslovima iz člana 5. stav 2. Zakona o principima lokalne samouprave u Federaciji Bosne i Hercegovine ("Službene novine Federacije BiH", br. 49/06 i 51/09) ovim zakonom se uspostavlja Grad Čapljina, određuje njegova teritorija, propisuje svojstvo, organi, način izbora gradskog vijeća i gradonačelnika, uređuje donošenje privremene statutarne odluke, donošenje statuta, raspisivanje izbora i druga pitanja od značaja za primjenu ovog zakona.

**Član 2.**

**Teritorija**

Teritoriju Grada Čapljina čine sva naseljena mjesta, koja su se prema evidenciji Federalnog zavoda za statistiku nalazila u okviru Općine Čapljina na dan stupanja na snagu ovog zakona.

**Član 3.**

**Svojstvo**

Grad Čapljina je jedinica lokalne samouprave i ima svojstvo pravnog lica.

**Član 4.**

**Samoupravni organi**

(1) Samoupravni organi Grada Čapljina su gradsko vijeće i gradonačelnik.

(2) Samoupravni organi Grada Čapljina poslove iz svoje nadležnosti vrše u skladu sa ustavom, zakonom i Statutom Grada.

(3) Mandat vijećnika gradskog vijeća i gradonačelnika je četiri godine.

**Član 5.**

**Gradsko vijeće**

(1) Organ odlučivanja Grada Čapljina je Gradsko vijeće.

(2) Broj članova Gradskog vijeća određuje se Statutom Grada u skladu sa zakonom.

(3) Gradsko vijeće Grada Čapljina bira se demokratskim putem na neposrednim i tajnim izborima na području cijelog grada.

**Član 6.**

**Gradonačelnik**

(1) Izvršni organ Grada Čapljina je gradonačelnik.

(2) Gradonačelnik Grada Čapljina bira se u skladu sa Zakonom o izboru, prestanku mandata, opozivu i zamjeni načelnika općina u Federaciji Bosne i Hercegovine ("Službene novine Federacije BiH", broj 19/08).

**Član 7.**

**Statut**

(1) Grad Čapljina ima Statut.

(2) Statutom Grada Čapljina propisuje se i uređuje samoupravni djelokrug Grada, njegova obilježja, sjedište, javna priznanja, organizacija, ovlaštenja i način rada njegovih organa, međusobni odnosi gradskog vijeća i gradonačelnika, oblici neposrednog odlučivanja građana, saradnja sa drugim jedinicama lokalne samouprave i druga pitanja od značaja za Grad.

(3) Statut Grada Čapljina mora biti u skladu sa Ustavom Federacije Bosne i Hercegovine, Ustavom Hercegovačko-neretvanskog kantona i federalnim i kantonalnim zakonodavstvom.

(4) Statut Grada Čapljina priprema i usvaja Gradsko vijeće dvotrećinskom većinom vijećnika Gradskog vijeća.

**Član 8.**

**Pravno sljedništvo**

(1) Grad Čapljina je pravni sljednik Općine Čapljina i ima zakonom određene nadležnosti Grada i preuzima nadležnosti, prava, obaveze i imovinu općine čiji je pravni sljednik.

(2) Vijećnici Općinskog vijeća Čapljina i načelnik Općine Čapljina, izabrani na Općinskim izborima održanim 02. oktobra 2016. godine, stupanjem na snagu ovog zakona, nastavljaju sa radom kao vijećnici Gradskog vijeća i gradonačelnik Grada Čapljina.

(3) Općinski organi uprave i upravne organizacije, stručne i druge službe i drugi općinski organi, stupanjem na snagu ovog zakona nastavljaju sa radom kao organi i službe Grada Čapljina.

(4) Javna preduzeća i javne ustanove, čiji je osnivač općina, nastavljaju sa radom kao Javna preduzeća i ustanove Grada Čapljina.

**Član 9.**

**Privremena statutarna odluka**

Vijećnici izabrani na Općinskim izborima za Općinu Čapljina održanim 2016. godine donijet će Privremenu statutarnu odluku Grada Čapljina u roku od dva mjeseca od dana stupanja na snagu ovog zakona, koja će važiti do donošenja Statuta Grada.

**Član 10.**

**Stupanje na snagu**

Ovaj zakon stupa na snagu osmog dana od dana objavljivanja u "Službenim novinama Federacije BiH".

**O B R A Z L O Ž E NJ E**

**ZAKONA**

**O GRADU ČAPLJINA**

**I. -USTAVNI OSNOV**

Ustavni osnov za donošenje ovog zakona je sadržan u odredbi člana IV. A. 5. 20. (1) d) Ustava Federacije Bosne i Hercegovine gdje je propisano da Parlament Federacije Bosne i Hercegovine donosi zakone o obavljanju dužnosti u federalnoj vlasti i u odredbi člana 5. stav 2. Zakona o principima lokalne samouprave u Federaciji Bosne i Hercegovine ("Službene novine Federacije BiH", br. 49/06 i 51/09) gdje je propisano da se grad, osim ustavom, uspostavlja federalnim zakonom, na osnovu sporazuma o udruživanju dviju ili više općina odnosno odluke Općinskog vijeća općine koja ispunjava propisane kriterije iz stava 1. ovog člana, a koja ima najmanje 30.000 stanovnika, odnosno u čijem gradskom centru kao zaokruženom urbanom području živi najmanje 10.000 stanovnika. Takođe, stavom 3. istog člana je propisano da grad u smislu ovog zakona predstavlja sjedište kantona i u slučaju neispunjavanja uslova iz stava 2. ovog zakona. Budući da je Općinsko vijeće Općine Čapljina usvojilo Odluku o proglašenju grada Čapljina broj: 01-06-1059/17 od 03.03.2017. godine, to su bili ispunjeni svi uslovi za izradu ovog zakona.

Napominjemo da je članom VI A.1. (1) Ustava Federacije Bosne i Hercegovine koji je dodan Amandmanom XVI na Ustav Federacije Bosne i Hercegovine („Službene novine Federacije BiH“, broj 13/97) utvrđeno:

„VII GRADSKE VLASTI

Član 1.

Za područje dviju ili više općina koje su urbano i teritorijalno povezane svakodnevnim potrebama građana formira se grad kao jedinica lokalne uprave i samouprave u skladu sa federalnim zakonom.“

Iz navedenog člana Ustava Federacije Bosne i Hercegovine vidljivo je da je Ustav izrazom „formira se“ propisao obavezu formiranja grada za područja dviju ili više općina koje su urbano i teritorijalno povezane svakodnevnim potrebama građana i predstavlja imperativnu normu, s tim da je ustavotvorac dalje propisao da se grad formira u skladu sa federalnim zakonom.

Federalni zakon o principima lokalne samouprave u Federaciji Bosne i Hercegovine („Službene novine Federacije BiH“, br. 49/06 i 51/09), propisao je u članu 5. sljedeće:

„Član 5.

Grad je jedinica lokalne samouprave koja predstavlja urbanu, infrastrukturnu cjelinu povezanu svakodnevnim potrebama stanovništva.

Grad se, osim ustavom, uspostavlja federalnim zakonom na osnovu sporazuma o udruživanju dviju ili više općina, odnosno odluke Općinskog vijeća općine koja ispunjava propisane kriterije iz stava 1. ovog člana, a koja ima najmanje 30.000 stanovnika, odnosno u čijem gradskom centru kao zaokruženom urbanom području živi najmanje 10.000 stanovnika.

Grad u smislu ovog zakona predstavlja sjedište kantona i u slučaju neispunjavanja uslova iz stava 2. ovog člana.

Izuzetno od uslova iz st. 1. i 2. ovog člana, gradom se može proglasiti općina od posebnog historijskog i kulturnog značaja.“

Prema stavu 3. grad, u smislu ovog zakona predstavlja i općinu u kojoj je sjedište kantona bez obzira na ispunjavanje uslova/kriterija iz stava 2. ovog člana. Općina Čapljina samim tim ispunjava neophodne uslove za proglašenje gradom. Osim toga, u zaokruženom urbanom području živi najmanje 10.000 stanovnika.

Iz navedenih odredaba Ustava i Zakona slijedi zaključak da Ustav propisuje imperativnu normu za formiranje grada u određenim situacijama, ali ne zabranjuje formiranje grada u bilo kojoj situaciji, nego je to ostavljeno zakonodavcu da uredi federalnim zakonom.

Zakonodavac je, polazeći od tog ustavnog ovlaštenja Zakonom o principima lokalne samouprave predvidio mogućnost formiranja grada i na području jedne općine, na osnovu odluke općinskog vijeća uz ispunjavanje određenih uslova (da je općina urbana infrastrukturna cjelina povezana svakodnevnim potrebama građana) i da ima najmanje 30.000 stanovnika od čega u gradskom centru živi 10.000 stanovnika.

Osim toga utvrđeno je da se gradom može proglasiti općina od posebnog historijskog i kulturnog značaja, što svakako Općina Čapljina jeste, te se na osnovu toga u smislu Zakona o principima lokalne samouprave u Federaciji Bosne i Hercegovine smatra gradom.

**II. - RAZLOZI ZA DONOŠENJE**

U skladu sa procedurom, donesena je Odluka o proglašenju Općine Čapljina gradom broj: 01-06-1059/17 od 03.03.2017. godine.

Odluka predstavlja prvi korak u proceduri uspostave Grada Čapljina i na osnovu nje se treba donijeti Federalni zakon kojim će biti uspostavljen grad.

Općina Čapljina ima devet nacionalnih spomenika: Utvrđena kasnoantička vila Mogorjelo, Stari grad u Gabeli, Rimska vila u Višćima, Stari grad Počitelj, Stari most u Klepcima, Crkva preobraženja Hristovog u Klepcima, Pašića kula sa dvorima u Bivoljem brodu, Crkva uspenja sv. Bogorodice u Gabeli i Kulina u Dračevu, na privremenoj listi nacionalnih spomenika su i: Crkva sv. Franje Ašiskog, Crkva sv. Stjepana u Gabeli i Park prirode Hutovo blato. Na listi peticija za proglašenje nacionalnim spomenikom je još i petnaest lokaliteta (Džamija Ahmeda Topalovića, Džamija Bivolje Brdo i dr.). Isto tako Zavod za zaštitu kulturno-historijske baštine Hercegovačko-neretvanskog kantona registrovao je i cijeli niz dobara na području Općine Čapljina koji su kategorizirani po historijskim periodima a ukupno ih je 149 (prahistorijska naselja, gomile, gradine, arheološki nalazi, rimske zgrade, grobišta).

**III. - OBRAZLOŽENJE PRAVNIH RJEŠENJA**

Odredbom člana 1. propisan je predmet Zakona.

Odredbom člana 2. je propisano da se Grad Čapljina sastoji od naseljenih mjesta koja su se prema evidenciji Federalnog zavoda za statistiku nalazila u okviru Općine Čapljina na dan stupanja na snagu ovog zakona.

Odredbama čl. 3., 4. i 5. je propisano da je grad Čapljina jedinica lokalne samouprave i ima svojstvo pravnog lica, da su samoupravni organi Grada Čapljina gradsko vijeće i gradonačelnik i propisan njihov izbor i druga pitanja.

Odredbom člana 6. je propisano da Grad ima Statut te ostala pitanja koja se rješavaju statutom.

Odredbom člana 7. je propisano da je Grad Čapljina pravni sljednik Općine Čapljina.

Odredbama čl. 8. se reguliše pravno sljedništvo Grada Čapljina u odnosu na Općinu Čapljina. Ova odredba je neophodna kako bi se obezbijedio kontinuitet izvršavanja nadležnosti vijeća, načelnika i organa uprave.

Odredbom člana 9. je propisano da će općinski vijećnici Općine Čapljina, izabrani na Općinskim izborima za Općinu Čapljina održanim 2016. godine, donijeti Privremenu statutarnu odluku grada Čapljina u roku od dva mjeseca od dana stupanja na snagu ovog zakona, koja će važiti do donošenja Statuta Grada.

**IV. - SREDSTVA ZA PROVOĐENJE ZAKONA**

Za provođenje ovog zakona nije potrebno obezbijediti sredstva iz Budžeta Federacije BiH.

XXX

Federalno ministarstvo pravde je na zakon dobilo Mišljenje Ureda za zakonodavstvo i usklađenost sa propisima Evropske unije broj: 02-02/1-02-611/18 od 05.07.2018. godine, u kojem je navedeno da na dostavljeni tekst Zakona nemaju primjedbi.

Isto tako pribavljeno je i mišljenje Federalnog ministarstva finansija – financija broj: 06-14-3-4350-1/18 od 09.07.2018. godine u kojem je navedeno da u okviru svoje nadležnosti, a prema Poslovniku o radu Vlade Federacije BiH, Federalno ministarstvo finansija nema primjedbi na tekst Zakona.